Worklecy (SN/MWj). Něhdźe w meji 2021 dóstanje Smječkečanska wohnjowa wobora nowe hašenske awto. Worklečanska gmejnska rada je wčera wobzamknyła, zo kupja tak mjenowany MLF, potajkim srjedźne hašenske jězdźidło. To pak nječinja sami, ale w formje zhromadneje skazanki z Wojerecami, Njedźichowom a Halštrowskej Holu. Za to su štyri komuny zjawnoprawniske dojednanje wobzamknyli. Lěpšina je, zo dóstanu nimo normalneho spěchowanja hišće raz přidatne 20 procentow přiražki, rozłoži Volker Sanderhoff z Wojerowskeje powołanskeje wohnjoweje wobory. Ta ma za tónle projekt kłobuk na hłowje.
Sanderhoff wčera wuzběhny, zo su štyri komuny derje hromadźe dźěłali a zo njeje k někajkim njedorozumjenjam dóšło, wšako jedna so wo wěste standardne jězdźidła. Wone su samsneho typa a so lědma rozeznawaja, chiba snadnje w nutřkownym wuhotowanju. Cyłkowna inwesticiska suma za wšitke štyri jězdźidła wučinja něhdźe milion eurow. Dobra połojca toho budźe spěchowana.
szl_Latn slk_Latn